Pandor verduidelik R350 miljoen aan KubaNaledi Pandor, minister van internasionale betrekkinge. (Foto: @DIRCO_ZA/Twitter) Naledi Pandor, minister van internasionale betrekkinge en samewerking (Dirco), sê daar is geen verband tussen haar departement se beplande skenking van R50 miljoen aan Kuba – die omstrede skenking wat tans voor die Pretoriase hooggeregshof is – en ’n ekonomiese hulppakket wat Kuba besig is om aan Suid-Afrika terug te betaal nie. Volgens Pandor het die Suid-Afrikaanse regering en sy Kubaanse eweknie in 2012 ’n ooreenkoms aangegaan waarvolgens Suid-Afrika die pakket van R350 miljoen aan Kuba beskikbaar gestel het. Die ooreenkoms geld steeds en Kuba is besig om dié geld met rente terug te betaal. Dit verklaar volgens Pandor die R350 miljoen wat vandeesweek ter sprake gekom het. Maroela Media het vroeër berig ’n hofrekord in AfriForum se aansoek teen die regering se beplande R50 miljoen-skenking aan Kuba wys dat die algehele bedrag van die skenking eintlik R350 miljoen beloop. Pandor verduidelik egter dat die fondse onder die ekonomiese hulppakket net gebruik kon word om goedere in die Suid-Afrikaanse mark te verkry “wat gevolglik voordelig vir die Suid-Afrikaanse ekonomie is”. Die hulppakket het uit drie dele bestaan: Die eerste was volgens die minister ’n toelaag van R40 miljoen vir die aankoop van saad. Die tweede was ŉ solidariteitstoelaag van R100 miljoen vir die aankoop van goedere in die Suid-Afrikaanse mark wat in werking gestel en afgehandel is, en die derde was ŉ kredietfasiliteit ten bedrae van R210 miljoen vir die verkryging van Suid-Afrikaanse goedere. Dié kredietfasiliteit is in twee dele verdeel volgens die ondertekende ooreenkoms tussen die Suid-Afrikaanse regering en die Kubaanse regering. “Die eerste gedeelte van R70 miljoen was dadelik beskikbaar met inwerkingtreding van die ooreenkoms en die tweede deel van R140 miljoen het beskikbaar geword ná die terugbetaling van die aanvanklike R70 miljoen,” verduidelik Pandor. Die Kubaanse regering het die eerste gedeelte met rente in Junie 2019 terugbetaal. Die tweede gedeelte is daarna in 2021 toegestaan. “Die tweede gedeelte is tweejaarliks betaalbaar. Die eerste paaiementdatum was 31 Desember verlede jaar en die laaste paaiement is betaalbaar op 30 Junie 2026.” Volgens Pandor het die ooreenkoms inderwaarheid op 17 Julie 2021 verstryk, maar ingevolge die ooreenkoms sal dit van krag bly tot alle verpligtinge van die partye nagekom is. “Dus, wat die terugbetaling van die geld as deel van die derde gedeelte van die ooreenkoms betref, sal die ooreenkoms van krag bly tot Kuba die geld terugbetaal het.” Sien al Maroela Media se vorige berigte oor die Kuba-skenking hier.